## Odluka Ustavnog suda Republike Hrvatske broj: U-IIIA-2453/2004 od 12. listopada 2005

### NN 130/2005 (2.11.2005.), Odluka Ustavnog suda Republike Hrvatske broj: U-IIIA-2453/2004 od 12. listopada 2005

# USTAVNI SUD REPUBLIKE HRVATSKE

**2408**

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sudac Jasna Omejec,
predsjednik Vijeća, te suci Marijan Hranjski, Mario
Kos, Ivan Mrkonjić, Emilija Rajić
i Vice Vukojević, članovi
Vijeća, odlučujući o ustavnoj tužbi M. K. iz Z., koju zastupa M. K., odvjetnik
u Z., na sjednici održanoj dana 12. listopada 2005. godine, jednoglasno je
donio

## ODLUKU

I. Ustavna tužba se usvaja.

II. Županijski sud u Zagrebu dužan je donijeti
odluku u predmetu koji se vodi pred tim sudom pod poslovnim brojem: Gžr-369/05 u najkraćem mogućem roku, ali ne duljem od šest
(6) mjeseci, računajući od prvog idućeg dana nakon objave ove odluke u
»Narodnim novinama«.

III. Na temelju članka 63. stavka 3. Ustavnog zakona
o Ustavnom sudu Republike Hrvatske (»Narodne novine«, broj 99/99., 29/02. i
49/02. – pročišćeni tekst) podnositeljici ustavne tužbe M. K. iz Z., M. M. 7,
određuje se primjerena naknada zbog povrede ustavnog prava iz članka 29. stavka
1. Ustava Republike Hrvatske (»Narodne novine«, broj 41/01. – pročišćeni
tekst), u iznosu od 5.200,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca, od dana podnošenja
zahtjeva podnositeljice Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Na temelju članka 63. Ustavnog zakona o
Ustavnom sudu Republike Hrvatske (»Narodne novine«, broj 99/99., 29/02. i
49/02. – pročišćeni tekst, u daljnjem tekstu: Ustavni zakon), podnositeljica je
1. srpnja 2004. godine podnijela ustavnu tužbu smatrajući da joj je nerazumno
dugim trajanjem parničnog postupka, koji se vodi pred Općinskim sudom u Zagrebu
pod brojem: Pr-627/01, povrijeđeno ustavno pravo na suđenje u razumnom roku.

ČINJENICE VAŽNE ZA
USTAVNOSUDSKI POSTUPAK

2. Ustavni sud je u postupku pokrenutom ustavnom
tužbom primjenom članka 63. Ustavnog zakona, na temelju navoda ustavne tužbe,
očitovanja Općinskog suda u Zagrebu od 30. rujna 2004. godine i 2. veljače
2005. godine te uvida u presliku spisa Općinskog suda u Zagrebu broj:
Pr-627/01, utvrdio činjenice koje su pravno relevantne za odlučivanje o povredi
ustavnog prava podnositeljice, zajamčenog člankom 29. stavkom 1. Ustava.

Dana 23. veljače 2001. godine podnositeljica je
Općinskom sudu u Zagrebu podnijela tužbu protiv Republike Hrvatske,
Ministarstva obrane, radi priznavanja prava iz radnog odnosa.

Na ročištu održanom 5. travnja 2001. godine sud
je rješenjem naložio tuženiku da u roku od trideset dana dostavi odgovor na
tužbu.

Podneskom od 26. lipnja 2001. godine tuženik je
dostavio odgovor na tužbu.

Podneskom od 19. rujna 2001. godine
podnositeljica je dostavila daljnju dokumentaciju.

Podneskom od 16. srpnja 2002. godine podnositeljica
je požurila zakazivanje ročišta.

Ročišta su zatim održana 15. listopada i 9.
prosinca 2004. godine, kada je glavna rasprava zaključena. Presuda je
objavljena 22. prosinca 2004. godine.

Spis se povodom žalbe tuženika nalazi na
Županijskom sudu u Zagrebu od 7. ožujka 2005. godine, pod brojem: Gžr-627/01.

PRAVO VAŽNO ZA
USTAVNOSUDSKI POSTUPAK

3. Za odlučivanje Ustavnog suda o razumnoj
duljini sudskog postupka mjerodavne su odredbe članka 29. stavka 1. Ustava Republike
Hrvatske i članka 63. Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Dana 23. veljače 2001. godine podnositeljica je
Općinskom sudu u Zagrebu podnijela tužbu protiv Republike Hrvatske,
Ministarstva obrane, radi priznavanja prava iz radnog odnosa.

Ustavna tužba podnesena je 1. srpnja 2004.
godine, a do tog dana sudski postupak nije pravomoćno okončan pa Ustavni sud
utvrđuje da do dana podnošenja ustavne tužbe postupak u ovom predmetu traje
ukupno tri (3) godine, četiri (4) mjeseca i osam (8) dana.

4.2. POSTUPANJE
NADLEŽNOG SUDA

Postupak se u razmatranom pravno relevantnom
razdoblju do podnošenja ustavne tužbe cijelo vrijeme vodio pred Općinskim sudom
u Zagrebu, koji je održao jedno ročište i donio odluku kojom je meritorno
odlučio o tužbenom zahtjevu podnositeljice. Tijekom razmatranog razdoblja sud
je bio neaktivan u razdoblju od 5. travnja 2001. do 1. srpnja 2004. godine, to
jest do dana kada je ustavna tužba podnesena, dakle tri godine, dva mjeseca i
dvadeset šest dana. Predmet se povodom žalbe tuženika nalazi na Županijskom
sudu u Zagrebu od 7. ožujka 2005. godine.

4.3. PONAŠANJE
PODNOSITELJICE USTAVNE TUŽBE(TUŽITELJICE U SUDSKOM POSTUPKU)

Prema utvrđenju Ustavnog suda, podnositeljica
svojim ponašanjem nije pridonijela duljini sudskog postupka.

4.4. SLOŽENOST SUDSKOG
PREDMETA

Ustavni sud utvrđuje da se ne radi o složenijem
predmetu.

OCJENA USTAVNOG SUDA

5. Ustavni sud utvrđuje da je do podnošenja
ustavne tužbe postupak u predmetu podnositeljice protiv tužene Republike
Hrvatske, Ministarstva obrane, radi priznavanja prava iz radnog odnosa trajao
tri godine, četiri mjeseca i osam dana. Imajući u vidu ukupno trajanje
postupka, činjenicu da je sud bio neaktivan u razdoblju duljem od tri godine i
dva mjeseca te okolnost da se radi o radnom sporu koji je po svojoj naravi
žuran, Ustavni sud nalazi da je povrijeđeno pravo podnositeljice na suđenje u
razumnom roku, zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka 63. stavka 2.
Ustavnog zakona, odlučeno kao pod točkama I. i II. izreke odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Županijskog suda u Zagrebu dužan
je dostaviti Ustavnom sudu pisanu obavijest o datumima donošenja i otpreme
odluke najkasnije osam (8) dana od dana njene otpreme, a najkasnije osam (8)
dana od isteka roka određenog u točki II. izreke ove odluke. Ovaj nalog temelji
se na članku 31. stavcima 4. i 5. Ustavnog zakona.

Broj: U-IIIA-2453/2004

Zagreb, 12. listopada 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Jasna Omejec**, v. r.

Odluka, NN 130/2005-2408